Ziņa presei

19.06.2024

**Mājas Kafejnīcu Dienas sākas 29. jūnijā!**

*Kā katru gadu, arī šogad Mājas Kafejnīcu Dienas pulcēs gardas ēšanas un ēst gatavošanas entuziastus visos Latvijas novados. Tās norisināsies katru nedēļas nogali no 29. jūnija līdz 15. septembrim, ikreiz citā novadā, kopumā 40 galamērķos. Šī unikālā akcija ļauj ikvienam uz nedēļas nogali atvērt improvizētu kafejnīcu savā sētā, terasē, verandā, ceļot viesiem galdā ēdienus, kas vislabāk izdodas un garšo pašam. Tieši tāpēc Mājas Kafejnīcu Dienas ir lielisks iemesls Latvijas apceļošanai.*

**Kad un kur?**

* **Iesāk Latgale!**
	+ **29.-30. jūnijs** Mājas Kafejnīcu Dienas iesāk viesmīlīgā Latgale Rēzeknes un Ludzas novados, pieskaņojoties Pēterdienai un turpinot svinēšanu kā senos laikos, no Jāņiem līdz Pēteriem. Durvis vērs 17 māju kafejnīcas, piedāvājot Latgalei raksturīgos sātīgos ēdienus, Latgales dzimtās mantotās receptes, meistarklases, stāstus, jokus, mūziku un mākslu. No kūpinātiem Lubāna zušiem līdz vegāniskiem pelmeņiem un kūkām, neizpaliekot arī šmakovkai. *Vasali āduši Latgolā!*
* **Gardēžu ceļojums turpināsies līdz rudenim:**
	+ **12.-14. jūlijs:** Dobeles novads, Viduslatgale – Zelta ceļš: Līvānu un Preiļu novadi, Ķekavas novads, Gulbenes novads.
	+ **19.-21. jūlijs**: Vidusdaugava (Aizkraukles novada Daugavas labais krasts - Aizkraukles, Kokneses, Pļaviņu, Skrīveru apvienības), Limbažu novads, Dienvidkurzemes novada Dienvidi (Rucavas, Nīcas, Grobiņas apkaimes), Saldus novads, Varakļānu novads.
	+ **27.-28. jūlijs:** Bauskas novads, Augšdaugavas un Krāslavas novadi.
	+ **3.-4. augusts:** Skujenes pagasts, Dienvidkurzemes novads - Leišmalīte (Bunkas, Virgas, Kalētu, Gramzdas, Priekules, Vaiņodes, Embūtes pagasti un Priekules pilsēta), Mārupes un Olaines novadi, Valmieras novads.
	+ **9.-11. augusts:** Valkas novads, Jelgavas novads, Tukuma novada Kandavas pilsēta un pagasti - Cēres, Matkules, Kandavas, Vānes, Zemītes, Zantes, Jaunpils, Viesatu, Irlavas, Pūres, Sēmes, Jaunsātu; Talsu novada Sabile un Abavas pagasts, Dienvidkurzemes novada Ziemeļi (Aizputes pilsēta, Apriķu, Cīravas, Kazdangas, Kalvenes, Aizputes pagasti), Siguldas novads, Madonas novads.
	+ **17.18. augusts:** Kuldīgas novads, Smiltenes novads, Ropažu un Salaspils novadi, Ventspils novads, Saulkrastu novads, Cēsu novads.
	+ **24.-25. augusts:** Ventspils novads, Balvu novads, Ziemeļlatgale, Talsi, Valdemārpils, Sabile un apkārtne, Jēkabpils, Krustpils novadi.
	+ **31. augusts – 1. septembris:** Rojas un Mērsraga pagasti.
	+ **7.-8. septembris:** Pāvilostas, Vērgales, Durbes apkārtnes, Ogres novads, Sēlijas vēsturiskā zeme (Daugavas kreisā krasta pagasti Krāslavas, Augšdaugavas, Jēkabpils un Aizkraukles novados), Dundagas un Kolkas pagasti, tai skaitā, Lībiešu Krasts, Ādažu novads.
	+ **14.-15. septembris:** Jūrmala, Tukuma novads.

**Kur meklēt informāciju?**

* Visu svarīgāko uzzināsiet vietnē [www.majaskafejnicas.lv](http://www.majaskafejnicas.lv/). Te atrodams katras vietas apraksts, foto, adrese, kontaktinformācija, ēdienkarte un cenas.
* Aktualitātēm sekojiet līdzi <https://www.facebook.com/majaskafejnicudienas>

**Pirms došanās ceļā:**

* Sazinieties ar kafejnīcu un piesakiet savu apmeklējumu, tādējādi būsiet pārliecināti, ka jūs gaidīs brīvs galdiņš.
* Pārliecinieties par sevis izvēlētās aktivitātes norises laiku – katrs mājas restorāns, katra aktivitāte var noritēt dažādos laikos.
* Pārbaudiet, vai izvēlētājā norises vietā būs iespējami bezskaidras naudas norēķini – ne visi pasākumu rīkotāji varēs pieņemt bankas kartes.
* Mājas kafejnīcu īpašā burvība slēpjas faktā, ka šis pasākums notiek tikai reizi gadā un tam nav rutīnas. Katrs satiktais krodzinieks, viesmīlis, pavārs, bārmenis, saimnieks un saimniece ikdienā nodarbojas ar ko citu. Sagaidiet ne profesionāli nevainojamu, toties patiesu sirsnību un viesmīlību!

“Mājas kafejnīcu dienas 2024” ir Latvijas Investīciju un attīstības aģentūras un Latvijas Lauku tūrisma asociācijas “Lauku ceļotājs” kopīgi organizēta akcija.

Ar cieņu,

Asnāte Ziemele, Latvijas Lauku tūrisma asociācijas “Lauku ceļotājs” prezidente

Saziņai: Rūta Rulle,

pasākuma “Mājas kafejnīcu dienas” koordinatore (tel. 22452874).